Offentliggørelse af en ansøgning i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

(2021/C 129/13)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (1).

HOVEDSPECIFIKATIONERNE I DEN TEKNISKE DOKUMENTATION

»Bayerischer Bärwurz«

EU-nr.: PGI-DE-02580 — 7.6.2019

1. Geografisk betegnelse, som skal registreres

»Bayerischer Bärwurz«

2. Spirituskategori

Anden spiritus

3. Beskrivelse af spiritussen

3.1. Produktets fysiske, kemiske og/eller organoleptiske egenskaber

»Bayerischer Bärwurz« er en spiritus, der fremstilles i Bayern, hovedsagelig i Bayerischer Wald, på traditionel vis på grundlag af rødderne af planterne Meum athamanticum (Jacq.) eller Ligusticum mutellina (L.) Crantz, herefter samlet benævnt »Bärwurz-planterne«.

— Virkeligt alkoholindhold i den drikkeklare spiritus: mindst 40 % vol.

— Klarhed: klar.

— Farve: farveløs eller, for produkter, der er modnet på træfade, gullig, rødlig eller brunlig, afhængigt af den anvendte trætype.

— Duft: intens aroma fra Bärwurz-planten, der minder om bladselleri eller løvstikke.

— Smag: markant jordbundsagtig.

— Anvendte tilsætningsstoffer eller andre stoffer: om nødvendigt blandes ethanol fremstillet af landbrugsprodukter (landbrugsethanol) med Bärwurz-destillat og vand med henblik på reduktion til et drikkeligt produkt.

3.2. Specifikke egenskaber (sammenlignet med spiritus i samme kategori)

— I modsætning til andre former for spiritus, der fremstilles af ovennævnte planter, anvender Bayerischer Bärwurz kun planternes rødder for at bevare den enestående aroma og den høje kvalitet. Andre plantedele anvendes ikke.

— »Bayerischer Bärwurz« fremstilles traditionelt med et højt alkoholindhold på mindst 40 % vol., som er højere end det minimumsalkoholindhold på 38 % vol., der kræves for »Bärwurz«. Det højere alkoholindhold betyder, at produktet er mindre fortyndet, og at der bevares mere aroma i det færdige produkt. Dette giver Bayerischer Bärwurz sin særlige karakteristiske og intense smag.

— Der tilsættes ingen sødende stoffer.

— Der anvendes ingen farvestoffer eller andre tilsætningsstoffer.

— For at bevare de særlige organoleptiske egenskaber ved »Bayerischer Bärwurz« markedsføres den traditionelt i smalle, brune, stentøjsflasker. Stentøjsflaskens høje termiske stabilitet beskytter bedre end en glasflaske mod temperaturudsving, og forhindrer således fordampning af de flygtige olier i »Bayerischer Bärwurz«. Desuden beskytter den særlige stentøjsflaske de æteriske olier mod lys, hvorved den enestående kvalitet og intensitet af »Bayerischer Bärwurz« bevares.

4. Afgrænsning af det geografiske område

»Bayerischer Bärwurz« produceres i flere områder i Bayern, hovedsagelig i Bayerischer Wald. Det afgrænsede geografiske område er hele Bayern.

5. Metode, som spiritussen er fremstillet efter

»Bayerischer Bärwurz« fremstilles af Bärwurz-planternes rødder. Frugterne og frøene fra Bärwurz-planterne anvendes ikke til fremstilling af »Bayerischer Bärwurz«, da den særlige, unikke og intense »Bayerischer Bärwurz«-aroma kun kan opnås ved anvendelse af rødderne. Andre planter med lignende organoleptiske egenskaber, f.eks. selleri, løvstikke eller ekstrakter heraf, anvendes ikke.

Områderne i Bayern, hvor der findes Bärwurz-planter varierer fra bjerge og højland ved (sub-)alpine til montane højder — såsom Alperne og Bayerischer Wald — til lavere højland ved montane til submontane højder såsom Frankenwald og Fichtelgebirge.

For at rødderne fra Bärwurz-planterne giver en tilstrækkelig mængde råvarer, er det nødvendigt, at de vokser i op til otte år, før deres rødder kan anvendes til fremstilling af »Bayerischer Bärwurz«.

Metoderne til fremstilling af »Bayerischer Bärwurz« varierer betydeligt, lige fra anvendelsen af Bärwurz-masse eller Bärwurz-fermentat til kun at anvende Bärwurz-destillat, en blanding af Bärwurz-masse og -destillat eller en blanding af Bärwurz-masse eller -destillat med landbrugsethanol.

Først bliver Bärwurz-rødderne vasket og hakket eller formalet.

Hvis producenten beslutter at fremstille Bärwurz-masse eller -fermentat i den andet fase, fremstilles der et koldt ekstrakt (masse) eller et varmt ekstrakt (fermentat) af de vaskede og hakkede Bärwurz-rødder, hvortil der tilsættes landbrugsethanol. Under denne proces, der kan tage uger eller måneder, udtrækkes de æteriske olier, farve og smag skånsomt af rødderne.

Hvis producenten beslutter at fremstille et Bärwurz-destillat i den anden fase, bliver Bärwurz-rødderne, der er vaskede, hakkede og tilsat landbrugsethanol, først udblødt. Udvinding af de typiske aromaer ved udblødning kræver også, at produktet lagres i et passende tidsrum, inden det efterfølgende destilleres.

Som anført ovenfor varierer produktionsmetoderne, og dette gælder også for destillationsprocessen, hvor landbrugsethanol undertiden igen tilsættes.

Efter destillationen lagres og/eller modnes produktet normalt i passende beholdere (f.eks. egetræs- eller stålfade) i op til ti år for at afrunde smagen.

Efter lagrings- eller modningsfasen afsluttes produktionsprocessen ved at gennemføre følgende trin:

— blanding af forskellige Bärwurz-destillater og landbrugsethanol

— reducering af Bärwurz-destillatets høje alkoholprocent til et drikkeligt produkt ved tilsætning af vand

— aftapning i passende beholdere, navnlig på brune stentøjsflasker

— mærkning og emballering.

For at sikre den særlig høje og enestående kvalitet skal alle trin i produktionen finde sted i det geografiske område. Efter fortynding til et drikkeligt produkt bliver de æteriske olier hurtigt volatile, hvilket begrænser holdbarheden af drikkeklar »Bayerischer Bärwurz«. Allerede kort tid efter fortyndingen ville kvaliteten forringes, hvilket nødvendiggør hurtig aftapning foretaget i det geografiske område. »Bayerischer Bärwurz« nyder stor anseelse for sin kvalitet, og derfor er hurtig og sporbar aftapning i det geografiske område afgørende for at sikre og føre kontrol med den høje kvalitet.

6. Tilknytning til det geografiske miljø eller den geografiske oprindelse

6.1. Nærmere oplysninger om det geografiske område eller oprindelse af relevans for sammenhængen

Den traditionelle fremstilling i Bayerischer Wald af spiritus fra Bärwurz-plantens rødder kan ifølge verdens ældste Bärwurz-destilleri i Deggendorf spores tilbage til 1919. Efterfølgende har traditionen bredt sig til andre bayerske regioner, hvor den karakteristiske ingrediens (Bärwurz-plantens rødder) naturligt forekommer.

Disse regioner er hovedsagelig bjergområder ved submontane til subalpine højder. Ud over det fremherskende kølige, fugtige klima, der er typisk for det østlige højland, har disse regioner enestående geografiske og klimatiske forhold for Bärwurz-planterne.

I tilgift til dens gavnlige virkning, opdagede Karl Eckert, en læge og destilleriejer fra Deggendorf, omkring år 1920 den fine smag af plantens destillat. I 1928 blev »Bärwurz« opført på en prisliste fra destilleriet Brennerei zum Bären i Deggendorf. »Bärwurz« blev også nævnt i et dokument fra det statslige patentkontor i Berlin fra den 17. december 1929. Betegnelsen »Bärwurz« er formodentlig en forkortelse for Gebärmutterwurz (ordret: »livmoderrod«), som er et tidligere almindeligt brugt navn for planten.

6.2. Særlige kendetegn ved spiritussen, der kan knyttes til det geografiske område

De ovennævnte særlige geografiske og klimatiske forhold i det geografiske område giver gode vækstbetingelser for Bärwurz-planterne, der anvendes som råvare for »Bayerischer Bärwurz«. Dette har resulteret i en koncentration af traditionelle »Bayerischer Bärwurz«-producenter i de vigtigste produktionsområder. Denne koncentration har gjort det muligt for producenterne gennem konstant udveksling af idéer at udvikle deres tekniske færdigheder og særlige viden om, hvordan man forarbejder Bärwurz-planternes rødder, hvilket har bidraget væsentligt og fortsat bidrager til den karakteristiske kvalitet af »Bayerischer Bärwurz«.

I de vildtvoksende Bärwurz-planter, der findes i områder med en højde på over 1 000 m over havets overflade — såsom Bayerischer Wald, der er det vigtigste produktionsområde — fremkalder den stærkere solindstråling en højere grad af fotosyntese og energilagring. Desuden vokser de sammen med en række andre planter og kan dermed udnytte deres metabolitter, der udledes i jorden. Dette giver traditionelt de veldefinerede aromaer og den intense smag, som »Bayerischer Bärwurz« er kendt for.

Navnlig i Bayerischer Wald, hvor produktionen af »Bayerischer Bärwurz« er koncentreret, er udtryk som »Bärwurzquelle« og »Bärwurzerei« faste bestanddele af firmanavnene.

I Bayern er der blevet og bliver fortsat opført teaterstykker, hvor f.eks. »Bayerischer Bärwurz«-flasker fungerer som rekvisitter.

At »Bayerischer Bärwurz« er et veletableret kulturelt aktiv i Bayern fremgår også af udtryk for »Bayerischer Bärwurz«, såsom »Bayerwalddiesel«, der indgår i almindeligt sprogbrug.

Den lokale presse rapporterer regelmæssigt om traditionelle producenters fremstilling af »Bayerischer Bärwurz«.

Den traditionelle fremstilling af »Bayerischer Bärwurz« i det geografiske område bevidnes også af litterære værker og fagblade. F.eks. kan følgende citat findes i Karl Mays bog Der Wurzelsepp, der blev udgivet i 1949, og som finder sted i Bayern: »Den bedste Bärwurz i hele Bayerischer Wald får man på Kronenhof«.

På Bayerns første schnapps-museum, som ligger i Hauzenberg i Bayerischer Wald, kan man se tilbage på og få indblik i den traditionelle fremstilling af »Bayerischer Bärwurz«. Man kan bl.a. se en »Bärwurz-film« om fremstillingens historiske udvikling i det geografiske område.

Der er også »Gläserne Distille«-museet i Böbrach, hvor der vises en film om traditionen med at producere »Bayerischer Bärwurz«. Museet har ydermere et demonstrations-destilleri, hvori hele destillationsprocessen til fremstilling af »Bayerischer Bärwurz« anskueliggøres.

»Bayerischer Bärwurz« er opført som en traditionel bayersk specialitet i databasen for bayerske specialiteter (www.spezialitaetenland-bayern.de). For at blive optaget i databasen skal et produkt, en ret eller en drikkevare opfylde en række krav. Specialiteten skal være blevet fremstillet eller dyrket i regionen i mindst 50 år. Den skal også have en historik, der viser, at produktet er tæt knyttet til det område, hvor det produceres eller forarbejdes. Sidst, men ikke mindst, skal den af forbrugerne opfattes som typisk bayersk eller typisk for en region i Bayern.

7. EU- eller nationale/regionale bestemmelser

7.1. Retsgrundlag

— EU's fødevarelovgivning (herunder forordning (EU) nr. 1169/2011)

— EU's lovgivning om spiritus, herunder forordning (EF) nr. 110/2008 og fra den 25. maj 2021 forordning (EU) 2019/787

— Forbundsrepublikkens lovgivning om spiritus.

7.2. Beskrivelse af krav

— Mærkningsregler

— Produktspecifikationer

8. Ansøger

8.1. Medlemsstat, tredjeland eller juridisk/fysisk person

Bundesministerium für Ernährung und Landwirtschaft, Referat 414 (Wein, Bier, Getränkewirtschaft) [Forbundsministeriet for fødevarer og landbrug, Kontor 414 (Vin, øl, drikkevarer)]

8.2. Fuldstændig adresse (gadenavn og -nummer, postnummer og by, land)

Rochusstraße 1 53123 Bonn TYSKLAND 414@bmel.bund.de

9. Supplement til den geografiske betegnelse

a) Grundlæggende regler for supplering af den geografiske betegnelse »Bayerischer Bärwurz«:

I henhold til gældende EU-lovgivning om spiritus kan betegnelsen »Bayerischer Bärwurz« udelukkende suppleres med

— de udtryk, der er anført under litra b), eller

— andre udtryk end dem, der er anført under litra b), for hvilke det kan påvises, at de var almindeligt brugte udtryk den 20. februar 2008.

b) Supplering med betegnelser, der ikke er geografiske:

— Hvis der tilføjes benævnelser vedrørende modning, aldring eller oplagring til betegnelsen »Bayerischer Bärwurz«, skal produkterne være blevet modnet eller oplagret i mindst seks måneder.

Aldersangivelse er underlagt følgende regler:

Produkter, der er modnet i seks måneder, kan mærkes som »gereift«.

Produkter, der er modnet i mindst et år, kan mærkes som »alter«.

— Hvis der tilføjes kvalitetsudtryk (f.eks. »feiner«, »Edel-« eller Edel-» eller afel-Edel-« eller til betegnelsen »Bayerischer Bärwurz«, skal produkterne være af en betydeligt højere kvalitet end standardprodukter. Eksempler herpå kunne være, at der kun anvendes Bärwurz-destillat eller en længere eller særlig metode til lagring af Bärwurz-destillatet.

Produkter, der udelukkende er fremstillet i den samme virksomhed, dvs. destilleret, fortyndet til et drikkeligt produkt og aftappet, kan anvende den supplerende etiket »destilliert und abgefüllt in der Brennerei«.

10. Specifikke mærkningsregler

—

(1) EUT L 130 af 17.5.2019, s. 1.